5-நைட்ரோ-2-புரோப்பாக்சி அனிலின்

5-நைட்ரோ-2-புரோப்பாக்சி அனிலின் (5-Nitro-2-propoxyaniline) என்பது C9H12N2O3 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். சுக்ரோசு சர்க்கரையின் இனிப்பைக்காட்டிலும் 4,000 மடங்கு அதிகமான இனிப்புச் சுவையைக் கொண்டது என்பதால் இதை பி-4000 என்ற பெயரால் அழைப்பார்கள். இச்சேர்மத்தைக் குறிக்க அல்ட்ராசசு என்ற பெயரும் பயன்படுத்தப்படுவதுண்டு. இதுவரை அறியப்பட்டுள்ள வலிமையான இனிப்புச் சுவை பொருள்கள் பலவற்றில் இதுவும் ஒன்றாகும். ஆரஞ்சு நிறத்தில் திண்மமாகக் காணப்படும்  இது தண்ணீரில் சிறிதளவு கரையும். நீர்த்த அமிலங்களிலும் கொதிக்கும் நீரிலும் இது நிலைப்புத்தன்மையுடன் காணப்படுகிறது. 5-நைட்ரோ -2-புரோப்பாக்சி அனிலின் ஒரு காலத்தில் செயற்கை இனிப்பானாகப் பயன்படுத்தப்பட்டது. ஆனால் நச்சுத்தன்மையின் காரணமாக அமெரிக்காவில் தடைசெய்யப்பட்டுள்ளது.

1950 ஆம் ஆண்டு சனவரி 19 அன்று வெளியிடப்பட்ட அமெரிக்கக் கூட்டாட்சி பதிவேடு  (15 எப்.ஆர் 321) உத்தரவின் அடிப்படையில் 5-நைட்ரோ -2-புரோப்பாக்சி அனிலின் சேர்க்கப்பட்ட அல்லது கண்டறியக்கூடிய அளவைக் கொண்ட எந்த உணவும் இந்தச் சட்டத்தை மீறியதாகவும்  கலப்படம் செய்யப்பட்ட உணவாகவும்  அந்நாட்டில் கருதப்படுகிறது.

மேற்கோள்கள்

புற இணைப்புகள் 

அரோமாட்டிக் அமீன்கள்
உணவுச் சேர்பொருட்கள்
இனிப்பூட்டிகள்
நைட்ரோ சேர்மங்கள்